**PÁLYÁZATI KIÍRÁS**

*ÜRES ERZSÉBETVÁROSI ÜZLETHELYISÉGEK*

*TULAJDONOSAINAK*

**A NYITVA! ERZSÉBETVÁROS**

**KIADÓ ÜZLETEK FESZTIVÁLJA**

**CÍMŰ ESEMÉNYEN VALÓ RÉSZVÉTELHEZ**

**KATEGÓRIA**: Tulajdonos

**IDŐPONT:** 2021. október 1-31.

**HELYSZÍN:** Budapest, VII. kerület

**SZERVEZŐ:** KÉK - Kortárs Építészeti Központ Alapítvány

**HONLAP:** <https://nyitvafesztival.hu/>

**A NYITVA! FESZTIVÁL**

A szervező KÉK – Kortárs Építészeti Központ 2014-ben azzal a céllal rendezte meg az első Nyitva! Fesztivált, hogy a Budapesten tömegével üresen álló földszinti üzlethelyiségek problémájára innovatív választ adjon.

A fesztivál több mint egy kulturális esemény: az ingatlanközvetítés kooperatív formája. A fesztivál egy hónapjára üres, kiadó budapesti üzlethelyiségekbe költöznek be szakmai zsűri által válogatott helykereső kezdeményezések, vállalkozások és teszik próbára ötleteiket. A Nyitva! Fesztivál keretében tulajdonosok és beköltözők csökkentett kockázatok mellett működhetnek együtt, hogy azt követően megalapozott döntést hozhassanak a folytatásról.

A jelentkező helykereső projektek legjobbjait szakmai zsűri választja ki, ezt követően a tulajdonosok a helyiség-megtekintések és nyilvános előadás formájában ismerik meg a projektgazdákat. A végleges döntést a tulajdonosok hozzák meg arról, kit támogatnak az egy hónapos bérletidíj-mentes használattal.

A szervezők segítik az ideális tulajdonos-helykereső partnerségek megszületését, biztosítják a megfelelő szerződéses és garanciális keretek létrejöttét és szakmai felkészítést nyújtanak a helykereső projekteknek a sikeres megvalósítás érdekében.

**A RÉSZVÉTEL ELŐNYEI**

A fesztiválra jelentkező üres budapesti üzletek tulajdonosai a projekt keretében lehetséges jövőbeli bérlőket ismerhetnek meg, üzletük az egy hónap alatt nyitva tart majd és kiadásának esélyei mérhetően nőnek.

• Az üzlethelyiség egy hónapig nyitvatartási időben látogatható, használat közben is megtekinthető, a tulajdonos ott hagyhatja elérhetőségét az érdeklődők számára

• A helyiség takarításon és csinosításon esik át, így jóval vonzóbb lesz

• A beköltöző projekt maga is potenciálisan hosszú távú bérlő

• A beköltöző projektek válogatott kezdeményezések, amelyekkel kapcsolatban a szervező extra garanciát biztosít

• A fesztivál idejére a rezsiköltségek terhét a beköltöző projekt veszi át

• A helyiségek és a tulajdonosok a fesztivál kommunikációján keresztül jelentős médiajelenléthez jutnak

• Budapest egyik legnyitottabb közösségi eseményének részévé válhatnak

**RÉSZVÉTELI FELTÉTELEK**

A tulajdonosok a fesztiválra egy vagy több üres ingatlannal jelentkezhetnek a pályázati kiírásban megadott módon és határidővel.

A keresett ingatlanok paraméterei:

• Budapest VII. kerületében található

• Üres üzlethelyiség, illetve épület vagy épületrész (utcakapcsolattal)

• Tulajdonosa bérlőt keres, akinek indulását egy hónapos ingyenes használattal támogatná (bérletidíj-mentes, ld. további fontos tudnivalók)

• Tulajdonosa szeretné ingatlanja láthatóságát növelni

• Földszinti / félemeleti / alagsori / pince

• Utcáról nyíló / Udvari

• Alapinfrastruktúra: áramvételi lehetőség, zárhatóság

• Előny: vizesblokk, nagy kirakat

• Kizáró okok: életveszélyes állapot, áram hiánya, zárhatóság hiánya

**TOVÁBBI FONTOS TUDNIVALÓK**

• A kapcsolatfelvételt követően a szervezők helyszínbejárás során meggyőződnek a helyiség állapotáról.

• A tulajdonos maga dönt arról, hogy melyik helykereső projektet támogatja az egy hónapos bérletidíj-mentes használattal.

• A Nyitva! fesztiválon való részvétel az ingatlan tulajdonosát többletköltséggel nem terheli, az ingatlant szerződéses alapon használó szervezetek megtérítik a rezsinövekményt, és a helyiséget az átadáskori állapotban szolgáltatják vissza.

• A beköltöző projekt vállalja a helyiség kitakarítását, esetleg kifestését. Minden esetleges értéknövelő felújítás egyedi tárgyalási alapot képez.

• A szervező Kortárs Építészeti Központ Alapítvány (KÉK) gondoskodik a megfelelő szerződéses keretek megteremtéséről és az esetleges károkozás megtérítéséért.

• Nem elvárás, hogy az ingatlan központi helyen legyen, nagy kirakattal, vizesblokkal felszerelt helyiség legyen, de a legtöbb projektnek ezek fontos szempontok, így érdemes felkészülni, hogy ezek hiánya mellett a helyiség kisebb érdeklődésre tart majd számot.

• A szervezők törekednek arra, hogy a legjobb bérlő-tulajdonos együttállások jöhessenek létre és, hogy a nehezen kiadható üzletek is gazdára találjanak.

**JELENTKEZÉS**

A tulajdonosok jelentkezését folyamatosan várjuk **augusztus 22-ig**.

A jelentkezés az alábbi űrlap kitöltésével történik:

[Nyitva! x Erzsébetváros - Tulajdonosi jelentkezési lap](https://forms.gle/RovrHZN5tCqFtWWj7)

A jelentkezést követően felvesszük Önnel a kapcsolatot.

Amennyiben több ingatlannal venne részt a fesztiválon, kérjük, minden ingatlanra vonatkozóan új jelentkezési űrlapot töltsön ki.

**A KIÍRÓRÓL**

A KÉK független szakmai intézmény, amely az építészet, az épített környezet és a városfejlődés kérdéseivel foglalkozik. Egyedülálló tudása, másfél évtizedes tapasztalatai és partneri hálózata révén mára a KÉK Közép-Európa építészeti kultúrájának egyik meghatározó szereplője.

Kulturális programjaink az építészet és a város működését értelmezik, és szakmai munkánk aktívan hozzájárul ezek innovatív fejlesztéséhez. Erősségünk a széles körű részvétel, a komplex elemzés és az innovatív tartalomfejlesztés kombinációja, amelyben összekapcsolódnak a tervező, kutató és kulturális szakterületek.

A KÉK többek között kiállításokat, konferenciákat, fesztiválokat, képzéseket, tematikus sétákat, szakmai és közönség eseményeket szervez. Ezek mellett olyan hosszú távú tevékenységeink vannak, mint a közösségi kertek működtetése, városrészek elemzése és fejlesztése a helyi közösségek bevonásával, illetve számos városra kiterjedő, partnerekkel végzett tematikus városfejlesztési programok létrehozása és megvalósítása. A KÉK szakértői tanácsadóként intézmények fejlesztéseiben, városfejlesztési programokban és építészeti projektekben vesznek részt. A közönség programok és szakmai tevékenység mellett képzéseket, gyakornoki és mentor programot is működtetünk közösségi irodaként, rendezvénytérként és galériaként működő központunkban.

További információ: <http://kek.org.hu/>

**KAPCSOLAT, TOVÁBBI INFORMÁCIÓ**

Honlap: <https://nyitvafesztival.hu/>

Programszervező: Böjthe Emőke

E-mail cím: nyitva@kek.org.hu

Telefon: +36 30 522 59 94

KÉK - Kortárs Építészeti Központ Alapítvány

1111 Budapest, Bartók Béla út 10-12.